PMIndiaData/PMIndiaSum huggingface dataset:
ട്രേഡ് യൂണിയനുകളുടെ അംഗീകാരം സംബന്ധിച്ച കാര്യങ്ങള്‍ക്കായി ട്രേഡ് യൂണിയന്‍സ് നിയമം 1926 ഭേദഗതി ചെയ്യുന്നതിനു പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്രമന്ത്രിസഭാ യോഗം അനുമതി നല്‍കി.

നേട്ടങ്ങള്‍: അംഗീകാരം താഴെപ്പറയുന്ന സൗകര്യങ്ങള്‍ യാഥാര്‍ഥ്യമാക്കും. 1. കേന്ദ്ര, സംസ്ഥാന തലങ്ങളില്‍ ട്രേഡ് യൂണിയനുകള്‍ക്ക് അംഗീകാരം 2. ത്രിതല സംവിധാനത്തില്‍ തൊഴിലാളികളുടെ പ്രാതിനിധ്യം ഉറപ്പാക്കുക 3. തൊഴിലാളി പ്രതിനിധികളെ ഗവണ്‍മെന്റ് നാമനിര്‍ദേശം ചെയ്യുന്നതു നിരീക്ഷിക്കുക 4. വ്യവഹാരങ്ങളും വ്യവസായ മേഖലയിലെ സമരങ്ങളും ഒഴിവാക്കുക ത്രികക്ഷിസംവിധാനത്തില്‍ ഗവണ്‍മെന്റ് തൊഴിലാളിപ്രതിനിധികളെ നാമനിര്‍ദേശം ചെയ്യുന്നതു കൂടുതല്‍ സുതാര്യമാക്കാന്‍ ബില്‍ സഹായകമാകും. അംഗീകാരം ലഭിക്കുന്ന ട്രേഡ് യൂണിയനുകള്‍ക്ക് വ്യവസായ സൗഹൃദം നിലനിര്‍ത്താനുള്ള ഉത്തരവാദിത്തമുണ്ട്. ട്രേഡ് യൂണിയനുകള്‍ കേന്ദ്ര, സംസ്ഥാന തലങ്ങളില്‍ അംഗീകരിക്കപ്പെടുന്നതോടെ ഇതു വിവിധ വകുപ്പുകള്‍ ആവര്‍ത്തിച്ചു ചെയ്യുന്ന സാഹചര്യം ഒഴിവാകും. അംഗീകാരം ലഭിക്കുന്ന ട്രേഡ് യൂണിയനുകള്‍ക്കു കേന്ദ്ര, സംസ്ഥാന തലങ്ങളില്‍ പ്രത്യേക ഉത്തരവാദിത്തങ്ങള്‍ ഉണ്ടായിരിക്കും.
വാരണാസിയില്‍ പ്രധാന വികസന പദ്ധതികള്‍ പ്രധാനമന്ത്രി ഉദ്ഘാടനം ചെയ്തു

വാരണാസിയില്‍ ബനാറസ് ഹിന്ദു സര്‍വകലാശാലയില്‍ നടന്ന പൊതുചടങ്ങില്‍ പ്രധാനമന്ത്രി ശ്രീ. നരേന്ദ്ര മോദി ഏതാനും വികസന പദ്ധതികള്‍ ഉദ്ഘാടനം ചെയ്യുകയും ഏതാനും വികസനപദ്ധതികള്‍ക്കു തറക്കല്ലിടുകയും ചെയ്തു. പുരാണ കാശിക്കായുള്ള സമഗ്ര ഊര്‍ജവികസന പദ്ധതിയും ബി.എച്ച്.യുവില്‍ അടല്‍ ഇന്‍ക്യുബേഷന്‍ സെന്ററും ഉദ്ഘാടനം ചെയ്യപ്പെട്ട പദ്ധതികളില്‍പ്പെടും. ബി.എച്ച്.യുവിലെ മേഖലാതല ഒഫ്താല്‍മോളജി സെന്റര്‍ ഉള്‍പ്പെടെയുള്ള പദ്ധതികള്‍ക്കാണു തറക്കല്ലിട്ടത്. ഉദ്ഘാടനം ചെയ്യപ്പെടുകയും തറക്കല്ലിടപ്പെടുകയും ചെയ്ത പദ്ധതികളുടെ മൂല്യം 550 കോടി രൂപ വരും. നഗരത്തിന്റെ സമ്പന്നമായ പാരമ്പര്യം സംരക്ഷിച്ചുകൊണ്ടാണു വാരണാസിയില്‍ പരിഷ്‌കാരങ്ങള്‍ നടപ്പാക്കുന്നതെന്നു ചടങ്ങില്‍ പ്രസംഗിക്കവേ പ്രധാനമന്ത്രി പറഞ്ഞു. നാലു വര്‍ഷമായി കാശിയിലെ ജനങ്ങള്‍ നിശ്ചയദാര്‍ഢ്യത്തോടെ നടത്തിവരുന്ന പ്രവര്‍ത്തനം സാധ്യമാക്കിയ മാറ്റം പ്രകടമായിക്കഴിഞ്ഞുവെന്നും അദ്ദേഹം കൂട്ടിച്ചേര്‍ത്തു. വാരണാസി നഗരത്തിലെയും സമീപ പ്രദേശങ്ങളിലെയും ജനങ്ങളുടെ ജീവിതത്തില്‍ ശ്രദ്ധേയമായ പുരോഗതിക്കു വഴിവെക്കുംവിധം ഊര്‍ജം, റോഡ്, മറ്റ് അടിസ്ഥാനസൗകര്യ മേഖലകള്‍ എന്നിവയില്‍ ഉണ്ടായിട്ടുള്ള മാറ്റങ്ങളെക്കുറിച്ചു പ്രധാനമന്ത്രി പരാമര്‍ശിച്ചു. വാരണാസി കാന്റ് സ്റ്റേഷന്റെ ചിത്രങ്ങള്‍ ജനങ്ങള്‍ ഓണ്‍ലൈനില്‍ പോസ്റ്റ് ചെയ്യുന്നതു കാണുമ്പോള്‍ സന്തോഷം തോന്നുന്നുവെന്ന് അദ്ദേഹം പറഞ്ഞു. ഗതാഗതരംഗത്തെ അടിസ്ഥാനസൗകര്യം ആധുനികവല്‍ക്കരിക്കാന്‍ നടത്തിവരുന്ന ശ്രമങ്ങളെക്കുറിച്ചും പ്രധാനമന്ത്രി ഓര്‍മിപ്പിച്ചു. ശുചിത്വത്തിനും നഗരക്കാഴ്ച മെച്ചപ്പെടുത്താനും നടത്തുന്ന പ്രവര്‍ത്തങ്ങളെക്കുറിച്ചും അദ്ദേഹം ശ്രദ്ധയില്‍പ്പെടുത്തി. വിനോദസഞ്ചാരം മെച്ചപ്പെടുത്താന്‍ ഉതകുന്ന ഈ പ്രവര്‍ത്തനം തുടര്‍പ്രക്രിയ ആയിരിക്കുമെന്നു പ്രധാനമന്ത്രി വെളിപ്പെടുത്തി. സാരനാഥില്‍ നടക്കുന്ന സമാനമായ പ്രവര്‍ത്തനങ്ങളും അദ്ദേഹം ചൂണ്ടിക്കാട്ടി. വാരണാസിക്കു ചുറ്റുമുള്ള ഗ്രാമീണ പ്രദേശങ്ങളിലേക്കും റോഡുകള്‍, വൈദ്യുതി, ജലം തുടങ്ങിയ അടിസ്ഥാന സൗകര്യങ്ങള്‍ എത്തിച്ചുവരികയാണെന്നു പ്രധാനമന്ത്രി വ്യക്തമാക്കി. കാശി ഒരു ആരോഗ്യകേന്ദ്രമായി മാറിക്കൊണ്ടിരിക്കുകയാണെന്നും അദ്ദേഹം പറഞ്ഞു. ഇന്ന് ഉദ്ഘാടനം ചെയ്യപ്പെട്ട അടല്‍ ഇന്‍ക്യൂബേഷന്‍ സെന്ററിനെക്കുറിച്ചു പരാമര്‍ശിക്കവേ, ഈ കേന്ദ്രവുമായി സ്റ്റാര്‍ട്ടപ്പുകള്‍ ബന്ധപ്പെട്ടുതുടങ്ങിയന്നു വെളിപ്പെടുത്തി. പൈപ്പുകളിലൂടെ പാചകവാതക ഗ്യാസ് ലഭ്യമാക്കാന്‍ തെരഞ്ഞെടുക്കപ്പെട്ട നഗരങ്ങളിലൊന്നാണ് വാരണാസിയെന്നും പ്രധാനമന്ത്രി പറഞ്ഞു. നഗരപരിഷ്‌കരണത്തിനായുള്ള നിശ്ചയദാര്‍ഢ്യം പൂര്‍ത്തീകരിക്കുന്നതിനായി സ്വയം സമര്‍പ്പിക്കാന്‍ വാരണാസിയിലെ ജനതയോടു പ്രധാനമന്ത്രി ആഹ്വാനം ചെയ്തു.
പ്രധാനമന്ത്രി പ്രയാഗ്‌രാജില്‍; പുതിയ വിമാനത്താവള കോംപ്ലക്‌സും കുംഭമേളയുടെ സമഗ്ര കമാന്‍ഡ് ആന്‍ഡ് കണ്‍ട്രോള്‍ കേന്ദ്രവും വികസന പദ്ധതികളും ഉദ്ഘാടനം ചെയ്തു

പ്രയാഗ്‌രാജില്‍ പ്രധാനമന്ത്രി ശ്രീ. നരേന്ദ്ര മോദി പുതിയ വിമാനത്താവള കോംപ്ലക്‌സും കുംഭമേളയുടെ സമഗ്ര കമാന്‍ഡ് ആന്‍ഡ് കണ്‍ട്രോള്‍ കേന്ദ്രവും ഉദ്ഘാടനം ചെയ്തു. ഗംഗാപൂജ നിര്‍വഹിച്ച അദ്ദേഹം സ്വച്ഛ് കുംഭ് പ്രദര്‍ശനം സന്ദര്‍ശിച്ചു. പ്രയാഗ്‌രാജിലെ അക്ഷയ്‌വതും പ്രധാനമന്ത്രി കണ്ടു. പ്രയാഗ്‌രാജിലെ അണ്ടാവയില്‍ അദ്ദേഹം വിവിധ വികസന പദ്ധതികള്‍ രാഷ്ട്രത്തിനു സമര്‍പ്പിക്കുകയും ഉദ്ഘാടനം ചെയ്യുകയും ചെയ്തു. ഇതോടൊപ്പം ഏതാനും വികസന പദ്ധതികള്‍ക്കു തറക്കല്ലിടുകയും ചെയ്തു. ചടങ്ങിനെത്തിയ വലിയ ആള്‍ക്കൂട്ടത്തെ അഭിസംബോധന ചെയ്യവേ, ഇത്തവണ അര്‍ധകുംഭത്തിന് എത്തുന്നവര്‍ക്ക് അക്ഷയ്‌വത് കൂടി സന്ദര്‍ശിക്കാന്‍ സാധിക്കുമെന്നു പ്രധാനമന്ത്രി ചൂണ്ടിക്കാട്ടി. പ്രയാഗ്‌രാജില്‍ നല്ല കണക്റ്റിവിറ്റി ഒരുക്കാന്‍ ഗവണ്‍മെന്റ് എല്ലാ ശ്രമങ്ങളും നടത്തിവരികയാണെന്ന് അദ്ദേഹം പറഞ്ഞു. ഇന്നു സമര്‍പ്പിക്കപ്പെട്ട പദ്ധതികള്‍ അടിസ്ഥാന സൗകര്യവും കണക്റ്റിവിറ്റിയും വര്‍ധിപ്പിക്കുന്നതാണെന്നു ശ്രീ. നരേന്ദ്ര മോദി വ്യക്തമാക്കി. ഒരു വര്‍ഷമെന്ന റെക്കോഡ് സമയത്തിനിടെയാണു പുതിയ എയര്‍പോര്‍ട്ട് ടെര്‍മിനല്‍ പൂര്‍ത്തിയാക്കപ്പെട്ടതെന്ന് അദ്ദേഹം ഓര്‍മിപ്പിച്ചു. അര്‍ധകുംഭത്തിനെത്തുന്ന വിശ്വാസികള്‍ക്കു സവിശേഷമായ അനുഭവം ലഭ്യമാക്കാന്‍ എല്ലാ ശ്രമങ്ങളും നടത്തിവരികയാണെന്നു പ്രധാനമന്ത്രി പറഞ്ഞു. ഇന്ത്യയുടെ തിളക്കമേറിയ ഭൂതകാലവും ശോഭനമായ ഭാവികാലവും ഉയര്‍ത്തിക്കാട്ടാനാണു ശ്രമിക്കുന്നതെന്നും അദ്ദേഹം വ്യക്തമാക്കി. ശുചിത്വപൂര്‍ണമായ ഗംഗ ഉറപ്പാക്കാനും ഗവണ്‍മെന്റ് പ്രവര്‍ത്തിച്ചുവരികയാണെന്നു ശ്രീ. നരേന്ദ്ര മോദി വെളിപ്പെടുത്തി. മാലിന്യ സംസ്‌കരണ പ്ലാന്റുകള്‍ സജ്ജമാക്കുകയും ഘട്ടുകള്‍ സൗന്ദര്യവല്‍ക്കരിക്കുകയും ചെയ്യുന്നതിനുള്ള പദ്ധതികള്‍ ഏറെ മുന്നേറിക്കഴിഞ്ഞുവെന്ന് അദ്ദേഹം കൂട്ടിച്ചേര്‍ത്തു. ഇന്ത്യയുടെയും ഭാരതീയതയുടെയും പ്രതീകമായി കുംഭമേളയെ പ്രധാനമന്ത്രി ഉയര്‍ത്തിക്കാട്ടി. അതു നമ്മെ ഏകോപിപ്പിക്കുകയും ഏക ഭാരതം, ശ്രേഷ്ഠ ഭാരതം എന്ന ആശയത്തെക്കുറിച്ചുള്ള ക്ഷണികദൃശ്യം പകരുകയും ചെയ്യുന്നുവെന്ന് അദ്ദേഹം കൂട്ടിച്ചേര്‍ത്തു. കുംഭമേള സംഘടിപ്പിക്കുന്നതു വിശ്വാസത്തിന്റെ മാത്രം കാര്യമല്ലെന്നും അഭിമാനത്തിന്റെകൂടി കാര്യമാണെന്നും കുംഭമേളയ്‌ക്കെത്തുന്ന ഓരോരുത്തരും നല്ല രീതിയില്‍ സംരക്ഷിക്കപ്പെടണമെന്നും പ്രധാനമന്ത്രി വെളിപ്പെടുത്തി. പുതിയ ഇന്ത്യ പൈതൃകത്തെയും ആധുനികതയെയും എങ്ങനെ ഉള്‍ക്കൊള്ളുന്നു എന്ന് അര്‍ധകുംഭം വെളിപ്പെടുത്തുമെന്നും അദ്ദേഹം പറഞ്ഞു. നീതിനിര്‍വഹണ വ്യവസ്ഥയ്ക്കുമേല്‍ അനാവശ്യ സമ്മര്‍ദം ചെലുത്താന്‍ ചില ശക്തികള്‍ ശ്രമിക്കുന്നുണ്ടെന്നു രാജ്യത്തെ ഓര്‍മിപ്പിക്കാന്‍ താന്‍ ആഗ്രഹിക്കുന്നു എന്നു പ്രധാനമന്ത്രി പറഞ്ഞു. എല്ലാറ്റിനും മീതെയാണു തങ്ങളെന്ന് അത്തരക്കാര്‍ കരുതുന്നുവെന്ന് അദ്ദേഹം ആരോപിച്ചു.
കൊറോണ വൈറസ് മഹാവ്യാധിയെ കുറിച്ചു പ്രധാനമന്ത്രി വാരണാസിയിലെ ജനങ്ങളെ അഭിസംബോധന ചെയ്തു

ഇതുപോലൊരു അവസരത്തില്‍ എം.പിയെന്ന നിലയില്‍ നിങ്ങള്‍ക്കൊപ്പം ഉണ്ടാവേണ്ടതാണെന്നും ഡെല്‍ഹിയില്‍ തിരക്കിട്ട കാര്യങ്ങള്‍ നടക്കുന്നതുകൊണ്ടാണ് ഇതു സാധ്യമാകാത്തതെന്നും വാരണാസിയിലെ ജനങ്ങളോടു പ്രധാനമന്ത്രി ശ്രീ. നരേന്ദ്ര മോദി. വിഡിയോ കോണ്‍ഫറന്‍സ് വഴി വാരണാസിയിലെ ജനങ്ങളെ അഭിസംബോധന ചെയ്യുകയായിരുന്നു അദ്ദേഹം. തിരക്കിനിടയിലും വാരണാസിയിലെ കാര്യങ്ങള്‍ സഹപ്രവര്‍ത്തകരില്‍നിന്നു ചോദിച്ചറിയുന്നുണ്ടെന്നു പ്രധാനമന്ത്രി കൂട്ടിച്ചേര്‍ത്തു. കൊറോണ വൈറസിനെതിരെ പോരാടാന്‍ രാജ്യത്തിനു കരുത്തു പകരുന്നതിനായി ശൈലപുത്രി ദേവിയോടു പ്രാര്‍ഥിച്ചതിനു വാരണാസിയിലെ ജനങ്ങളോടു പ്രധാനമന്ത്രി നന്ദി അറിയിച്ചു. അദ്ദേഹം പറഞ്ഞു: ‘ചിലപ്പോള്‍ ജനങ്ങള്‍ പ്രധാനപ്പെട്ട കാര്യങ്ങള്‍ ശ്രദ്ധിക്കില്ല. അതാണ് ഇന്ത്യയില്‍ സംഭവിക്കുന്നത്.’ വസ്തുതകള്‍ മനസ്സിലാക്കണമെന്നും അതേസമയം, ഊഹാപോഹങ്ങള്‍ വിശ്വസിക്കരുതെന്നും അദ്ദേഹം ജനങ്ങളോട് ആഹ്വാനം ചെയ്തു. കൊറോണ വൈറസിനു ധനികരെന്നും ദരിദ്രരെന്നുമുള്ള വേര്‍തിരിവില്ലെന്നും അത് ആരെയും ഒഴിച്ചുനിര്‍ത്തില്ലെന്നും പ്രധാനമന്ത്രി കൂട്ടിച്ചേര്‍ത്തു. കാബൂളിലെ ഗുരുദ്വാരയില്‍ നടന്ന ഭീകരാക്രമണത്തില്‍ മരിച്ചവരുടെ കുടുംബങ്ങളെ അദ്ദേഹം അനുശോചനം അറിയിച്ചു. കൊറോണ വൈറസിനെ സംബന്ധിച്ച ശരിയായ വസ്തുതകള്‍ അറിയിക്കുന്നതിനായി വാട്‌സാപ്പുമായി ചേര്‍ന്നു ഹെല്‍പ് ഡെസ്‌ക് രൂപീകരിച്ചതായി പ്രധാനമന്ത്രി പ്രഖ്യാപിച്ചു. ഇംഗ്ലീഷിലോ ഹിന്ദിയിലോ നമസ്‌തേ എന്ന സന്ദേശം 9013151515 എന്ന നമ്പറിലേക്ക് അയച്ചാല്‍ ഈ സേവനം ലഭ്യമാകുമെന്ന് അദ്ദേഹം വ്യക്തമാക്കി. മഹാഭാരതയുദ്ധം ജയിച്ചത് 18 ദിവസംകൊണ്ടാണെന്നും കൊറോണ വൈറസിനെതിരായ യുദ്ധം ജയിക്കാന്‍ ഇന്ത്യക്ക് 21 ദിവസം വേണ്ടിവരുമെന്നും പ്രധാനമന്ത്രി പറഞ്ഞു. ഡോക്ടര്‍മാര്‍, നഴ്‌സുമാര്‍ തുടങ്ങിയ വിദഗ്ധര്‍ എവിടെയെങ്കിലും മോശമായ രീതിയില്‍ കൈകാര്യം ചെയ്യപ്പെടുന്നതു കാണുന്നപക്ഷം അങ്ങനെ ചെയ്യുന്നവരോട് അവര്‍ ചെയ്യുന്നതു തെറ്റാണെന്നു പറഞ്ഞു മനസ്സിലാക്കിക്കാന്‍ മുന്‍കയ്യെടുക്കണമെന്ന് അദ്ദേഹം അഭ്യര്‍ഥിച്ചു. ഈ പ്രതിസന്ധിഘട്ടത്തില്‍ സേവനം നല്‍കുന്ന ഡോക്ടര്‍മാരുമായും നഴ്‌സുമാരുമായും മറ്റു വിദഗ്ധരുമായും സഹകരിക്കാത്തവര്‍ക്കെതിരെ കര്‍ശന നടപടി കൈക്കൊള്ളണമെന്ന് ആഭ്യന്തര മന്ത്രാലയത്തോടും പൊലീസ് ഡയറക്ടര്‍ ജനറല്‍മാരോടും നിര്‍ദേശിച്ചതായി പ്രധാനമന്ത്രി വെളിപ്പെടുത്തി. ശരിയായ ചുവടു ശരിയായ സമയത്തു വെക്കണമെന്നാണ് ഈ രാജ്യത്തെ സാധാരണക്കാരന്‍ കരുതുന്നതെന്ന് അദ്ദേഹം പറഞ്ഞു. ജനതാ കര്‍ഫ്യൂ പാലിക്കുന്നതിലും വൈകിട്ട് അഞ്ചിന് അവശ്യ സര്‍വീസ് രംഗത്തെ വിദഗ്ധരെ നന്ദി അറിയിക്കുന്നതിലും പൗരന്‍മാര്‍ എത്രത്തോളം പിന്‍തുണ നല്‍കി എന്ന് മാര്‍ച്ച് 22നു വെളിപ്പെട്ടതാണെന്നു പ്രധാനമന്ത്രി പറഞ്ഞു. ആശുപത്രികളില്‍ വെളുത്ത യൂണിഫോമുകളില്‍ ജോലി ചെയ്യുന്ന ആരോഗ്യ സംരക്ഷണ വിദഗ്ധര്‍ നമുക്കിന്നു ദൈവത്തെ പോലെയാണെന്നും അവര്‍ നമ്മെ രോഗത്തില്‍നിന്നു രക്ഷിക്കുന്നു എന്നും അവര്‍ സ്വന്തം ജീവിതം അപകടത്തില്‍ പെടുത്താന്‍ തയ്യാറായാണു നമ്മെ രക്ഷിക്കുന്നതെന്നും അദ്ദേഹം കൂട്ടിച്ചേര്‍ത്തു.
സ്റ്റോക്ക്ഹോം സമ്മേളനത്തിൽ 7 പ്രത്യേകതരം ജൈവമാലിന്യങ്ങളെ ഉൾപ്പെടുത്തിയ നടപടി കേന്ദ്രമന്ത്രിസഭ ശരിവെച്ചു

സ്റ്റോക്ക്ഹോം സമ്മേളനത്തിൽ, പേർസിസ്റ്റന്റ് ഓർഗാനിക് പൊലുട്ടന്റ് (POP) പട്ടികയ്ക്ക് കീഴിൽ ഏഴ് രാസപദാര്‍ത്ഥങ്ങൾ ഉൾപ്പെടുത്തിയ നടപടി പ്രധാനമന്ത്രി ശ്രീ നരേന്ദ്രമോദി അധ്യക്ഷനായ കേന്ദ്രമന്ത്രിസഭ ശരിവെച്ചു. ഭാവിയിൽ, ആഭ്യന്തര നിയന്ത്രണമുള്ള പ്രത്യേകതരം ജൈവമാലിന്യങ്ങളെ (POP) സ്റ്റോക്ക്ഹോം സമ്മേളനത്തിന് കീഴിൽ കൊണ്ടുവരുന്ന നടപടികളെ അംഗീകരിക്കാനുള്ള അധികാരം, വിദേശകാര്യം, പരിസ്ഥിതി-വനം- കാലാവസ്ഥാവ്യതിയാന മന്ത്രാലയങ്ങളുടെ ചുമതലയുള്ള കേന്ദ്രമന്ത്രിമാർക്ക് കാബിനട്ട് നൽകി. ഇത് നടപടി ക്രമങ്ങൾ കൂടുതൽ ലളിതമാക്കും. POP യ്ക്ക് കീഴിൽ 7 രാസവസ്തുക്കളെ ഉൾപ്പെടുത്തിയത് ശരിവച്ച ക്യാബിനെറ്റ് നടപടി, പരിസ്ഥിതി, മനുഷ്യ ആരോഗ്യ സംരക്ഷണ മേഖലകളിലെ അന്താരാഷ്ട്ര ഉത്തരവാദിത്തങ്ങൾ പാലിക്കാനുള്ള ഇന്ത്യയുടെ പ്രതിജ്ഞാബദ്ധതയുടെ തെളിവാണ്. ബന്ധപ്പെട്ട അന്താരാഷ്ട്ര പാരിസ്ഥിതിക സൗകര്യത്തിന് (GEF) കീഴിലെ ധന വിഭവങ്ങളെ കൃത്യമായ രീതിയിൽ ഉപയോഗപ്പെടുത്തുന്നതിനും ഇത് അവസരമൊരുക്കും.
സമുന്നത മുസ്ലിം പൗരന്മാര്‍ പ്രധാനമന്ത്രിയെ സന്ദര്‍ശിച്ചു

സമുന്നത മുസ്ലിം പൗരന്മാരുടെ ഒരു പ്രതിനിധി സംഘം ന്യൂഡല്‍ഹിയില്‍ ഇന്ന് പ്രധാനമന്ത്രി ശ്രീ. നരേന്ദ്ര മോദിയെ സന്ദര്‍ശിച്ചു. ഷിയ പണ്ഡിതന്‍ മൗലാന കല്‍ബെ ജാവ്വാദ്, അന്താരാഷ്ട്ര ഇസ്ലാമിക കാര്യങ്ങളില്‍ വിദഗ്ധനായ ശ്രീ. കമര്‍ ആഗ, ശ്രീ. ഷാഹീദ് സിദ്ദിഖി തുടങ്ങിയവര്‍ പ്രതിനിധി സംഘത്തിലുണ്ടായിരുന്നു. സൗദി അറേബ്യയിലേയ്ക്ക് അടുത്തിടെ നടത്തിയ വിജയകരമായ യാത്രയ്ക്ക് പ്രതിനിധി സംഘം പ്രധാനമന്ത്രിയെ അഭിനന്ദിച്ചു. ശ്രീ. നരേന്ദ്ര മോദിയുടെ വികസന അജണ്ടയെക്കുറിച്ച് പശ്ചിമേഷ്യ, മധ്യേഷ്യ, വടക്കന്‍ ആഫ്രിക്ക എന്നിവിടങ്ങളിലെ ജനങ്ങള്‍, പ്രത്യേകിച്ച് യുവജനങ്ങള്‍ അങ്ങേയറ്റം മതിപ്പുള്ളവരാണെന്നും ഇന്ത്യയുമായി നല്ല ബന്ധങ്ങള്‍ ആഗ്രഹിക്കുന്നവരാണെന്നും അവര്‍ പറഞ്ഞു. ശ്രീ. നരേന്ദ്ര മോദിയുടെ വികസന അജണ്ടയ്ക്കും അതിന്റെ വിജയകരമായ നടത്തിപ്പിലും പ്രതിനിധി സംഘാംഗങ്ങള്‍ ശ്രീ. മോദിയെ ശ്ലാഖിച്ചു. പ്രതിനിധി സംഘത്തെ നന്ദി അറിയിച്ച {പധാനമന്ത്രി, വിദ്യാഭ്യാസത്തിന്, പ്രത്യേകിച്ച് പെണ്‍കുട്ടികളുടെ വിദ്യാഭ്യാസത്തിന് ഊന്നല്‍ കൊടുത്തുകൊണ്ടുള്ള വികസനത്തിനുള്ള തന്റെ പ്രതിബദ്ധത അറിയിച്ചു. എന്‍.ഡി.എ. ഗവണ്‍മെന്റ് നടപ്പാക്കിയ പ്രധാന്‍മന്ത്രി ഫസല്‍ ബീമാ യോജനാ, മുദ്രാ യോജന തുടങ്ങിയ ക്ഷേമ പദ്ധതികള്‍ വഴി ഇന്ത്യയിലെ മുസ്ലീം സമുദായത്തിന് വന്‍തോതില്‍ പ്രയോജനം നേടാനാകുമെന്ന് പ്രധാനമന്ത്രി പ്രത്യാശ പ്രകടിപ്പിച്ചു.
ദേശിയ  ഭവന നയ വികസന മേഖലയിൽ ഇന്ത്യ കെനിയ സഹകരണം

ഇന്ത്യയും കെനിയയും തമ്മിൽ ദേശിയ ഭവന നയ വികസന പരിപാലന രംഗങ്ങളിൽ സഹകരണത്തിനുള്ള ധാരണാപത്രത്തിന് പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയിൽ ചേർന്ന കേന്ദ്ര മന്ത്രിസഭാ യോഗം മുൻകാല പ്രാബല്യത്തോടെ അനുമതി നൽകി. ഇന്ത്യൻ പ്രധാനമന്ത്രിയുടെ സന്ദർശനവേളയിൽ 2016 ജൂലൈ 11 നാണ് നൈറോബിയിൽ ധാരണാപത്രം ഒപ്പു വെച്ചത്. ധാരണാപത്രപ്രകാരം ഭവന നിർമാണവും പാർപ്പിടങ്ങളുമായി ബന്ധപ്പെട്ട ജീവനക്കാരുടെ പരിശീലനം, അന്യോന്യമുള്ള സന്ദർശനങ്ങൾ, പ്രദർശനങ്ങൾ, സമ്മേളനങ്ങൾ, ശില്പശാലകൾ തുടങ്ങി എല്ലാ കാര്യങ്ങളിലും ഇരു രാജ്യങ്ങളും പരസ്പരം സഹകരിക്കും. ഓരോ രാജ്യത്തിന്റെയും അനുഭവങ്ങളുടെ വെളിച്ചത്തിൽ ചേരി നിർമാർജനവുമായി ബന്ധപ്പെട്ട മുൻകരുതൽ നടപടികളിൽ ഇരു രാജ്യങ്ങളുടെയും സഹകരണം കേന്ദീകരിക്കും. വിപണിയിലെ പ്രവണതകൾ, മികച്ച രീതികൾ, നിക്ഷേപ സാദ്ധ്യതകൾ തുടങ്ങിയവ സംബന്ധിച്ച വിവരങ്ങൾ കൈമാറുന്നത്തിലും സഹകരിക്കും. പ്രാദേശികമായി ലഭ്യമായ നിർമാണ വസ്തുക്കൾ ഉപയോഗപ്പെടുത്തി ചെലവ് കുറഞ്ഞ വീടുകൾ നിർമിക്കുന്നതിൽ സാങ്കേതിക സഹകരണം പ്രോത്സാഹിപ്പിക്കും. ഗവൺമെന്റ് ജീവനക്കാർക്കുള്ള ഭവന പദ്ധതികളിലും സാങ്കേതിക സഹകരണം പ്രോത്സാഹിപ്പിക്കും. അത്തരം പദ്ധതികളിൽ സ്വകാര്യ മേഖലയുടെ പങ്കാളിത്തത്തിനുള്ള അന്തരീക്ഷം സൃഷ്ഠിക്കാനും ധാരണാപത്രം അവസരമൊരുക്കും.
ദുരന്തനിവാരണ, പ്രതിരോധശേഷി, ലഘൂകരണ മേഖലകളിലെ സഹകരണത്തിനുള്ള ഇന്ത്യയും ബംഗ്ലാദേശും  തമ്മിലുള്ള ധാരണാപത്രത്തിന്  കേന്ദ്ര  മന്ത്രിസഭയുടെ അംഗീകാരം

കേന്ദ്ര ആഭ്യന്തരമന്ത്രാലയത്തിന്റെ ദേശീയ ദുരന്തനിവാരണ അതോറിറ്റിയും (എന്‍.ഡി.എം.എ) ബംഗ്ലദേശി ൻറെ ഡിസാസ്റ്റര്‍ മാനേജ്‌മെന്റ് ആന്റ് റിലീഫ് മന്ത്രാലയവും തമ്മില്‍ ദുരന്തനിവാരണം, പ്രതിരോധം, ലഘൂകരണം എന്നീ മേഖലകളിലെ സഹകരണത്തിനായി 2021 മാര്‍ച്ചില്‍ ഏര്‍പ്പെട്ട ധാരണാപത്രം പ്രധാനമന്ത്രി ശ്രീ നരേന്ദ്രമോദിയുടെ അദ്ധ്യക്ഷതയില്‍ ചേര്‍ന്ന കേന്ദ്ര മന്ത്രിസഭായോഗം വിലയിരുത്തി. ഗുണഫലങ്ങള്‍: ഇന്ത്യയുടെയും ബംഗ്ലദേശിൻറെയും ദുരന്തനിവാരണ സംവിധാനങ്ങള്‍ കൊണ്ട് പരസ്പരം ഗുണമുണ്ടാകുന്ന ഒരു സംവിധാനം സ്ഥാപിക്കുന്നതിന് ധാരണാപത്രം വ്യവസ്ഥ ചെയ്യുന്നു. ഇത് ദുരന്തനിവാരണമേഖലയിലെ തയാറെടുപ്പ്, പ്രതികരണം, ശേഷി വര്‍ദ്ധിപ്പിക്കല്‍ എന്നീ മേഖലകള്‍ ശക്തിപ്പെടുത്താന്‍ സഹായിക്കും. ധാരണാപത്രത്തിന്റെ പ്രധാന സവിശേഷതകള്‍: 1. ദുരിതാശ്വാസം, പ്രതിരോധം, പുനര്‍നിര്‍മ്മാണം, വീണ്ടെടുക്കല്‍ എന്നീ മേഖലകളില്‍ അതാത് പ്രദേശങ്ങളില്‍ സംഭവിക്കുന്ന വലിയ തോതിലുള്ള ദുരന്തസമയത്ത് (പ്രകൃതിദത്തമോ മനുഷ്യനിര്‍മ്മിതമോ) ഓരോ കക്ഷികളുടെയും അഭ്യര്‍ത്ഥനപ്രകാരം പരസ്പരം വിപുലമായ പിന്തുണ വ്യാപിപ്പിക്കുക. 2. പ്രസക്തമായ വിവരങ്ങള്‍, വിദൂര സംവേദനാത്മക വിവരങ്ങള്‍, മറ്റ് ശാസ്ത്രീയ വിവരങ്ങള്‍ എന്നിവ കൈമാറുകയും അനുഭവം/ വീണ്ടെടുക്കല്‍, ലഘൂകരണം, പ്രതിരോധശേഷി ഉറപ്പുവരുത്തുന്നതിനുള്ള ശേഷി വര്‍ദ്ധിപ്പിക്കല്‍ തുടങ്ങിയവയിലെ ദുരന്ത പ്രതികരണത്തിന്റെ മികച്ച രീതികള്‍ പങ്കിടുക. 3. പുരോഗമനമായ വിവരസാങ്കേതികവിദ്യ, മുന്‍കൂട്ടിയുള്ള മുന്നറിയിപ്പ് സംവിധാനങ്ങള്‍, വിദൂര സംവേദന-നാവിഗേഷന്‍ സേവനങ്ങള്‍, ദുരന്ത തയ്യാറെടുപ്പ്, പ്രതിരോധം, ലഘൂകരണം എന്നിവയ്ക്കുള്ള വൈദഗ്ദ്ധ്യം, തത്സമയ വിവരങ്ങള്‍ പങ്കിടല്‍ എന്നിവയിലെ വൈദഗ്ധ്യത്തിലുള്ള സഹകരണം വിപുലീകരിക്കുക. 4. ദുരന്തനിവാരണ മേഖലയിലെ ഉദ്യോഗസ്ഥരുടെ പരിശീലനത്തെ പിന്തുണയ്ക്കുക. 5. ഇരു രാജ്യങ്ങളും തമ്മില്‍ ഉഭയകക്ഷിപരമായി സംയുക്ത ദുരന്തനിവാരണ അഭ്യാസങ്ങള്‍ നടത്തുക. 6. ദുരന്ത നിവാരണ സമൂഹങ്ങള്‍ സൃഷ്ടിക്കുന്നതിനുള്ള മാനദണ്ഡങ്ങളും ഏറ്റവും പുതിയ സാങ്കേതികവിദ്യകളും ഉപകരണങ്ങളും പങ്കിടുക. 7. ദുരന്തനിവാരണ മേഖലയിലെ പ്രസിദ്ധീകരണങ്ങളും വസ്തുക്കളും പാഠപുസ്തകങ്ങളായും ദുരന്തനിവാരണ മേഖലയിലെ മാര്‍ഗ്ഗനിര്‍ദ്ദേശങ്ങളായും കൈമാറുകയും ദുരന്തനിവാരണ, അപകടം കുറയ്ക്കല്‍, വീണ്ടെടുക്കല്‍ എന്നീ മേഖലകളില്‍ സംയുക്ത ഗവേഷണ പ്രവര്‍ത്തനങ്ങളും നടത്താം.
പിഎം കെയേഴ്സ് ഫണ്ടിന്റെ ബോർഡ് ഓഫ് ട്രസ്റ്റി യോഗത്തിൽ പ്രധാനമന്ത്രി അധ്യക്ഷത വഹിച്ചു

പ്രധാനമന്ത്രി ശ്രീ നരേന്ദ്ര മോദി 20.09.2022 ന് പിഎം കെയർസ് ഫണ്ടിന്റെ ബോർഡ് ഓഫ് ട്രസ്റ്റികളുടെ യോഗത്തിൽ അധ്യക്ഷത വഹിച്ചു. 4345 കുട്ടികളെ പിന്തുണയ്ക്കുന്ന പിഎം കെയേഴ്സ് ഫോർ ചിൽഡ്രൻസ് സ്കീം ഉൾപ്പെടെ പിഎം കെയേഴ്സ് ഫണ്ടിന്റെ സഹായത്തോടെ നടത്തിയ വിവിധ സംരംഭങ്ങളെക്കുറിച്ചുള്ള അവതരണം നടന്നു . രാജ്യത്തിന് നിർണായകമായ ഒരു സമയത്ത് ഫണ്ട് വഹിച്ച പങ്കിനെ ട്രസ്റ്റികൾ അഭിനന്ദിച്ചു. പിഎം കെയർസ് ഫണ്ടിലേക്ക് പൂർണ്ണമനസ്സോടെ സംഭാവന ചെയ്തതിന് രാജ്യത്തെ ജനങ്ങളെ പ്രധാനമന്ത്രി ശ്രീ നരേന്ദ്ര മോദി അഭിനന്ദിച്ചു. ദുരിതാശ്വാസ സഹായത്തിലൂടെ മാത്രമല്ല, ലഘൂകരണ നടപടികളും ശേഷി വർധിപ്പിക്കലും കൂടിയായതിനാൽ അടിയന്തര സാഹചര്യങ്ങളിലും ദുരിത സാഹചര്യങ്ങളിലും ഫലപ്രദമായി പ്രതികരിക്കുന്നതിന് പിഎം കെയേഴ്സിന് വലിയ കാഴ്ചപ്പാടുണ്ടെന്ന് ചർച്ചയിൽ വിലയിരുത്തപ്പെട്ടു. പിഎം കെയർസ് ഫണ്ടിന്റെ അവിഭാജ്യ ഘടകമായി മാറിയതിന് ട്രസ്റ്റികളെ പ്രധാനമന്ത്രി സ്വാഗതം ചെയ്തു. യോഗത്തിൽ പിഎം കെയർസ് ഫണ്ടിന്റെ ട്രസ്റ്റികളായ കേന്ദ്ര ആഭ്യന്തര മന്ത്രിയും കേന്ദ്ര ധനമന്ത്രിയും പങ്കെടുത്തു. കൂടാതെ പിഎം കെയർസ് ഫണ്ടിന്റെ പുതുതായി നാമനിർദ്ദേശം ചെയ്യപ്പെട്ട താഴെ പറയുന്ന ട്രസ്റ്റികളും സംബന്ധിച്ചു : സുപ്രീം കോടതി മുൻ ജഡ്ജി ജസ്റ്റിസ് കെ.ടി. തോമസ്, മുൻ ഡെപ്യൂട്ടി സ്പീക്കർ, ശ്രീ കരിയ മുണ്ട, ശ്രീ രത്തൻ ടാറ്റ, ചെയർമാൻ എമിരിറ്റസ്, ടാറ്റ സൺസ്. പിഎം കെയേഴ്‌സ് ഫണ്ടിന്റെ ഉപദേശക ബോർഡ് രൂപീകരിക്കുന്നതിനായി ഇനിപ്പറയുന്ന പ്രമുഖരെ നാമനിർദ്ദേശം ചെയ്യാൻ ട്രസ്റ്റ് തീരുമാനിച്ചു: ഇന്ത്യയുടെ മുൻ കൺട്രോളർ ആൻഡ് ഓഡിറ്റർ ജനറൽ, ശ്രീ രാജീവ് മെഹ്‌റിഷി ഇൻഫോസിസ് ഫൗണ്ടേഷൻ മുൻ ചെയർപേഴ്‌സൺ, ശ്രീമതി. സുധാ മൂർത്തി, , ടീച്ച് ഫോർ ഇന്ത്യയുടെ സഹസ്ഥാപകനും ഇൻഡികോർപ്സിന്റെയും പിരമൽ ഫൗണ്ടേഷന്റെയും മുൻ സിഇഒയുമായ ശ്രീ ആനന്ദ് ഷാ. പുതിയ ട്രസ്റ്റിമാരുടെയും ഉപദേഷ്ടാക്കളുടെയും പങ്കാളിത്തം പിഎം കെയേഴ്സ് ഫണ്ടിന്റെ പ്രവർത്തനത്തിന് വിശാലമായ കാഴ്ചപ്പാടുകൾ നൽകുമെന്ന് പ്രധാനമന്ത്രി പറഞ്ഞു. പൊതുജീവിതത്തിലെ അവരുടെ വിപുലമായ അനുഭവം, വിവിധ പൊതു ആവശ്യങ്ങളോട് കൂടുതൽ പ്രതികരിക്കുന്നതിന് ഫണ്ടിന് കൂടുതൽ ഊർജ്ജം നൽകും. ND
എക്കണോമിക്‌സ് ടൈംസ് ഗ്ലോബല്‍ ബിസിനസ് ഉച്ചകോടിയെ പ്രധാനമന്ത്രി അഭിസംബോധന ചെയ്യും

പ്രധാനമന്ത്രി ശ്രീ. നരേന്ദ്ര മോദി നാളെ (6 മാര്‍ച്ച് 2020) എക്കണോമിക്‌സ് ടൈംസ് ഗ്ലോബല്‍ ബിസിനസ് ഉച്ചകോടിയുടെ ഉദ്ഘാടന സമ്മേളനത്തെ അഭിസംബോധനചെയ്യും. ലോകത്തെമ്പാടുംനിന്നുള്ള പ്രതിനിധികളെ പ്രധാനമന്ത്രി അഭിസംബോധന ചെയ്യും. ‘നിര്‍മ്മിക്കുന്നതിനായി സഹകരിക്കൂ: ഭിന്നിക്കപ്പെട്ട ലോകത്ത് സുസ്ഥിര വളര്‍ച്ച’ എന്നതാണ് 2020 ലെ ബിസിനസ് ഉച്ചകോടിയുടെ പ്രമേയം
ധരംപൂരിലെ ശ്രീമദ് രാജ്ചന്ദ്ര മിഷന്റെ വിവിധ പദ്ധതികളുടെ ഉദ്ഘാടനവും തറക്കല്ലിടലും പ്രധാനമന്ത്രി  ഓഗസ്റ്റ് നാലിന്  നിർവഹിക്കും

പ്രധാനമന്ത്രി ശ്രീ നരേന്ദ്ര മോദി ഗുജറാത്തിലെ വൽസാദ് ജില്ലയിലെ ധരംപൂരിൽ ശ്രീമദ് രാജ്ചന്ദ്ര മിഷന്റെ വിവിധ പദ്ധതികളുടെ ഉദ്ഘാടനവും തറക്കല്ലിടലും ഓഗസ്റ്റ് 4 ന് വൈകുന്നേരം 4:30 ന് വീഡിയോ കോൺഫറൻസിംഗിലൂടെ നിർവ്വഹിക്കും. വൽസാദിലെ ധരംപൂരിൽ ശ്രീമദ് രാജ്ചന്ദ്ര ആശുപത്രി പ്രധാനമന്ത്രി ഉദ്ഘാടനം ചെയ്യും. മുഴുവൻ പദ്ധതിയുടെയും ചെലവ് ഏകദേശം 200 കോടി രൂപയാണ്. അത്യാധുനിക മെഡിക്കൽ സൗകര്യങ്ങളുള്ള 250 കിടക്കകളുള്ള മൾട്ടി സ്പെഷ്യാലിറ്റി ആശുപത്രിയാണിത്. അത് ലോകോത്തര തൃതീയ മെഡിക്കൽ സൗകര്യങ്ങൾ പ്രദാനം ചെയ്യും, പ്രത്യേകിച്ച് ദക്ഷിണ ഗുജറാത്ത് മേഖലയിലെ ജനങ്ങൾക്ക്. ശ്രീമദ് രാജ്ചന്ദ്ര മൃഗാശുപത്രിയുടെ തറക്കല്ലിടൽ പ്രധാനമന്ത്രി നിർവഹിക്കും. 150 കിടക്കകളുള്ള ആശുപത്രി ഏകദേശം 70 കോടി രൂപ ചെലവിൽ നിർമിക്കും. മികച്ച നിലവാരത്തിലുള്ള സൗകര്യങ്ങളും വെറ്ററിനറി ഡോക്ടർമാരുടെയും അനുബന്ധ ജീവനക്കാരുടെയും സമർപ്പിത സംഘവും ഇതിൽ സജ്ജീകരിക്കും. മൃഗങ്ങളുടെ പരിപാലനത്തിനും പരിപാലനത്തിനുമായി പരമ്പരാഗത വൈദ്യശാസ്ത്രത്തോടൊപ്പം സമഗ്രമായ വൈദ്യ പരിചരണവും നൽകും. ശ്രീമദ് രാജ്ചന്ദ്ര സെന്റർ ഓഫ് എക്‌സലൻസ് ഫോർ വുമണിന്റെ തറക്കല്ലിടലും ചടങ്ങിൽ പ്രധാനമന്ത്രി നിർവഹിക്കും. 40 കോടി രൂപ ചെലവിലാണ് ഇത് നിർമിക്കുക. അതിൽ വിനോദത്തിനുള്ള സൗകര്യങ്ങൾ, സ്വയം വികസന സെഷനുകൾക്കുള്ള ക്ലാസ് മുറികൾ, വിശ്രമകേന്ദ്രങ്ങൾ എന്നിവ ഉണ്ടായിരിക്കും. ഇത് 700-ലധികം ആദിവാസി സ്ത്രീകൾക്ക് ജോലി നൽകുകയും ആയിരക്കണക്കിന് ആളുകൾക്ക് ഉപജീവനമാർഗം നൽകുകയും ചെയ്യും. –ND–
പ്രധാനമന്ത്രി ധൻതേരസിൽ പൗരന്മാരെ അഭിവാദ്യം ചെയ്തു

പ്രധാനമന്ത്രി ശ്രീ നരേന്ദ്ര മോദി ധന്തേരാസിന്റെ ശുഭ വേളായിൽ പൗരന്മാർക്ക് ആശംസകൾ നേർന്നു. ആരോഗ്യവും ക്ഷേമവും ഉള്ള ധന്തേരസിന്റെ അടുത്ത ബന്ധത്തെ എടുത്തുകാട്ടി, ഇന്ത്യയുടെ പരമ്പരാഗത ഔഷധങ്ങളിലേക്കും യോഗയിലേക്കും ആഗോള ശ്രദ്ധ ആകർഷിച്ചിരിക്കുന്നത് പ്രധാനമന്ത്രി തിരിച്ചറിയുകയും ഈ മേഖലകളിൽ പ്രവർത്തിക്കുന്നവരുടെ ശ്രമങ്ങളെ അഭിനന്ദിക്കുകയും ചെയ്തു. ആഗോള ആയുഷ് ഉച്ചകോടിയിൽ അടുത്തിടെ നടത്തിയ പ്രസംഗവും അദ്ദേഹം പങ്കുവച്ചു. പ്രധാനമന്ത്രി ട്വീറ്റ് ചെയ്തു : “ധൻതേരസിന്റെ ശുഭ വേളയിൽ ആശംസകൾ. നമ്മുടെ രാജ്യത്തെ ജനങ്ങൾക്ക് നല്ല ആരോഗ്യവും സമൃദ്ധിയും നൽകി അനുഗ്രഹിക്കട്ടെ. നമ്മുടെ സമൂഹത്തിൽ സമ്പത്ത് സൃഷ്ടിക്കാനുള്ള ചൈതന്യം പൂത്തുലയട്ടെ.” ആരോഗ്യം, സ്വാസ്ഥ്യം എന്നിവയുമായി ധൻതേരസിന് അടുത്ത ബന്ധമുണ്ട്. സമീപ വർഷങ്ങളിൽ, ഇന്ത്യയുടെ പരമ്പരാഗത മരുന്നുകളും യോഗയും ആഗോള ശ്രദ്ധ ആകർഷിച്ചു. ഈ മേഖലകളിൽ പ്രവർത്തിക്കുന്നവരെ ഞാൻ അഭിനന്ദിക്കുന്നു. അടുത്തിടെ നടന്ന ഗ്ലോബൽ ആയുഷ് ഉച്ചകോടിയിൽ എന്റെ പ്രസംഗം പങ്കിട്ടു.
ബീഹാറിലെ ദർഭംഗയിൽ പുതിയ ഓൾ ഇന്ത്യ ഇൻസ്റ്റിറ്റ്യൂട്ട് ഓഫ് മെഡിക്കൽ സയൻസസ് (എയിംസ്) സ്ഥാപിക്കുന്നതിന് കേന്ദ്രമന്ത്രിസഭയുടെ അംഗീകാരം

ബീഹാറിലെ ദർഭംഗയിൽ പുതിയ ഓൾ ഇന്ത്യ ഇൻസ്റ്റിറ്റ്യൂട്ട് ഓഫ് മെഡിക്കൽ സയൻസസ് (എയിംസ്) സ്ഥാപിക്കാൻ പ്രധാനമന്ത്രി ശ്രീ നരേന്ദ്ര മോദിയുടെ അധ്യക്ഷതയിൽ ചേർന്ന കേന്ദ്ര മന്ത്രിസഭ യോഗം തീരുമാനിച്ചു. പ്രധാൻ മന്ത്രി സ്വാസ്ഥ്യ സുരക്ഷാ യോജന (പി.എം.എസ്.എസ്.വൈ) പ്രകാരമാണ് പദ്ധതി നടപ്പാക്കുന്നത്. പുതിയ എയിംസിനായി ഒരു ഡയറക്ടർ തസ്തിക സൃഷ്ടിക്കുന്നതിനും മന്ത്രിസഭ അംഗീകാരം നൽകി. 1264 കോടി രൂപയാണ് പദ്ധതി ചെലവ്. കേന്ദ്ര സർക്കാർ അംഗീകാരം ലഭിച്ച തീയതി മുതൽ 48 മാസത്തിനുള്ളിൽ എയിംസ് പൂർത്തിയാക്കാനാണ് ലക്ഷ്യമിടുന്നത്. സാധാരണക്കാർക്കുള്ള ഗുണങ്ങൾ സംബന്ധിച്ച പ്രധാന വസ്തുതകൾ: * പുതിയ എയിംസിൽ 100 യൂ.ജി എം.ബി.ബി.എസ്. സീറ്റുകളും 60 ബി.എസ്‌.സി. നഴ്‌സിംഗ് സീറ്റുകളും ഉണ്ടാകും. * പുതിയ എയിംസിൽ 15-20 സൂപ്പർ സ്പെഷ്യാലിറ്റി വകുപ്പുകൾ ഉണ്ടാകും. * പുതിയ എയിംസിൽ 750 പേരെ കിടത്തി ചികിത്സിക്കാനുള്ള സൗകര്യം ഉണ്ടാകും. * നിലവിലുള്ള എയിംസുകളിലെ കണക്ക് പരിശോധിക്കുമ്പോൾ പുതിയ എയിംസിൽ പ്രതിദിനം 2000 പേരെ പരിശോധിച്ച് ചികിത്സ നിർദ്ദേശിക്കാനും പ്രതിമാസം 1000 രോഗികളെ കിടത്തി ചികിത്സിക്കാനും സാധിക്കുമെന്ന് പ്രതീക്ഷിക്കുന്നു. * പി‌.ജി., ഡി‌.എം./എം.‌സി.‌എച്ച്. സൂപ്പർ-സ്പെഷ്യാലിറ്റി കോഴ്സുകളും ഭാവിയിൽ ആരംഭിക്കും. പുതിയ എയിംസിനോടനുബന്ധിച്ച് ആശുപത്രി, മെഡിക്കൽ-നഴ്സിംഗ് കോഴ്സുകൾക്കുള്ള ടീച്ചിംഗ് ബ്ലോക്ക്, പാർപ്പിട സമുച്ചയം, മറ്റ് അനുബന്ധ സൗകര്യങ്ങളും സേവനങ്ങളും എന്നിവ ഉൾപ്പെടുന്നു. ഗുണനിലവാരമുള്ള ആരോഗ്യ സംരക്ഷണം, മെഡിക്കൽ വിദ്യാഭ്യാസം, നഴ്സിംഗ് വിദ്യാഭ്യാസം, ഗവേഷണം എന്നിവയ്ക്കായി മേഖലയിൽ ഒരു ദേശിയ പ്രാധാന്യമുള്ള സ്ഥാപനം എന്നതാണ് പദ്ധതികൊണ്ട് ലക്ഷ്യമിടുന്നത്. നിർദ്ദിഷ്ട എയിംസിൽ ആയുഷ് ബ്ലോക്ക്, ഓഡിറ്റോറിയം, രാത്രി തങ്ങുന്നതിനുള്ള സൗകര്യം, ഗസ്റ്റ് ഹൗസ്, ഹോസ്റ്റലുകൾ, പാർപ്പിട സമുച്ചയങ്ങൾ എന്നിവ ഉണ്ടായിരിക്കും. ഈ സ്ഥാപനങ്ങളുടെ പ്രവർത്തന ചെലവ് കേന്ദ്ര ആരോഗ്യ-കുടുംബക്ഷേമ മന്ത്രാലയത്തിന്റെ പി.എം.എസ്.എസ്.വൈ പദ്ധതി പ്രകാരം ഗ്രാന്റ് ആയി ലഭിക്കും. പുതിയ എയിംസിന്റെ നിർമാണച്ചെലവ് പൂർണമായും കേന്ദ്രസർക്കാർ വഹിക്കും. പുതിയ എയിംസിന്റെ പ്രവർത്തന-പരിപാലന ചെലവുകളും പൂർണമായും കേന്ദ്ര സർക്കാർ തന്നെ വഹിക്കും. വിവിധ അധ്യാപക-അനധ്യാപക തസ്തികകളിൽ പുതിയ എയിംസ് 3000 ത്തോളം പേർക്ക് തൊഴിലവസരങ്ങൾ സൃഷ്ടിക്കും. ഒട്ടേറെ പേർക്ക് പരോക്ഷമായും തൊഴിൽ ലഭിക്കും.
പ്രധാനമന്ത്രി വാരണാസിയില്‍ വികസനപദ്ധതികള്‍ ഉദ്ഘാടനം ചെയ്തു; പൊതുയോഗത്തില്‍ പ്രസംഗിച്ചു

വാരണാസിയില്‍ ഏതാനും വികസനപദ്ധതികള്‍ പ്രധാനമന്ത്രി ശ്രീ. നരേന്ദ്ര മോദി ഉദ്ഘാടനം ചെയ്തു. 765/400 കെ.വി. ജി.ഐ.എസ്. വാരണാസി വൈദ്യുതി സബ്‌സ്റ്റേഷന്റെ സമര്‍പ്പണം, വാരണാസി നഗര വാതക വിതരണ പദ്ധതിക്കു തറക്കല്ലിടല്‍, വാരണാസി തപാല്‍മേഖലയുടെ ഉദ്ഘാടനം, ഡീസല്‍ ലോക്കോമോട്ടീവ് വര്‍ക്‌സ് (ഒന്നാം ഘട്ടം) വികസന പദ്ധതി, അലഹബാദ്-വാരണാസി റെയില്‍പ്പാത നവീകരണത്തിനും പാത ഇരട്ടിപ്പിക്കലിനും തറക്കല്ലിടല്‍, രജതലാബ് റെയില്‍വേ സ്റ്റേഷനില്‍ വേഗത്തില്‍ നശിക്കാനിടയുള്ള വസ്തുക്കള്‍ നശിക്കാതെ സംഭരിക്കാവുന്ന സംഭരണകേന്ദ്രം സ്ഥാപിക്കല്‍ തുടങ്ങിയ പദ്ധതികളാണ് ഇതില്‍ ഉള്‍പ്പെട്ടിരിക്കുന്നത്. പ്രധാനമന്ത്രി, സുകന്യ സമൃദ്ധി യോജന ഗുണഭോക്താക്കള്‍ക്ക് ആശംസ നേരുകയും ഉജ്വല ഗുണഭോക്താക്കള്‍ക്കു പാചകവാതക കണക്ഷനുകള്‍ നല്‍കുകയും ചെയ്തു. അദ്ദേഹം വാരണാസി നഗരത്തിന്റെ സ്മാരകമായുള്ള തപാല്‍ സ്റ്റാംപ് പുറത്തിറക്കുകയും ചെയ്തു. പൊതുസമ്മേളനത്തില്‍ പ്രസംഗിക്കവേ സൈനികര്‍ക്കു ദീപാവലിസന്ദേശം അയക്കാന്‍ പ്രധാനമന്ത്രി ജനങ്ങളോട് ആഹ്വാനം ചെയ്തു. പദ്ധതികള്‍ സമയബന്ധിതമായി പൂര്‍ത്തിയാക്കുന്നതിനു കേന്ദ്രഗവണ്‍മെന്റ് ശ്രദ്ധ പുലര്‍ത്തുന്നുണ്ടെന്നും കേവലം തറക്കല്ലിടുക മാത്രമല്ല, ആസൂത്രണം ചെയ്ത വിധം പൂര്‍ത്തിയാക്കി യഥാസമയം പദ്ധതികള്‍ ഉദ്ഘാടനം ചെയ്യപ്പെടുന്നുണ്ടെന്ന് ഉറപ്പുവരുത്താന്‍ യത്‌നിക്കുന്നുണ്ടെന്നും അദ്ദേഹം കൂട്ടിച്ചേര്‍ത്തു. പദ്ധതികള്‍ ശരിയാംവിധം നടപ്പാക്കുകയും അതുവഴി ജനങ്ങളുടെ ജീവിതം മെച്ചപ്പെടുത്തുകയുമാണു ഗവണ്‍മെന്റിന്റെ ലക്ഷ്യമെന്നും പ്രധാനമന്ത്രി വെളിപ്പെടുത്തി. പരിസ്ഥിതിസൗഹാര്‍ദപരമായ പദ്ധതികളെക്കുറിച്ചും സമ്പദ്‌വ്യവസ്ഥയുടെ വളര്‍ച്ചാകേന്ദ്രമായി മാറുംവിധം ഇന്ത്യന്‍ റെയില്‍വേയെ വളര്‍ത്തിയെടുക്കാനുള്ള ഗവണ്‍മെന്റിന്റെ പദ്ധതിയെക്കുറിച്ചും അദ്ദേഹം പരാമര്‍ശിച്ചു.
പ്രധാനമന്ത്രി സംഗ്രഹാലയ സന്ദർശിക്കാൻ പ്രധാനമന്ത്രി പൗരന്മാരോട് അഭ്യർത്ഥിച്ചു

പ്രധാനമന്ത്രി സംഗ്രഹാലയ സന്ദർശിക്കാൻ പ്രധാനമന്ത്രി ശ്രീ നരേന്ദ്ര മോദി പൗരന്മാരോട് അഭ്യർത്ഥിച്ചു. വടക്ക് കിഴക്കൻ മേഖലയുടെ കേന്ദ്ര ടൂറിസം, സാംസ്കാരിക, വടക്കു കിഴക്കൻ വികസന മന്ത്രി ജി കിഷൻ റെഡ്ഡിയുടെ ട്വീറ്റിന് മറുപടിയായി പ്രധാനമന്ത്രി പറഞ്ഞു; "പിഎം സംഗ്രഹാലയയിലെ ലൈറ്റ് ആൻഡ് സൗണ്ട് ഷോ സന്ദർശനാനുഭവം വർദ്ധിപ്പിക്കും. സന്ദർശിക്കൂ."
പ്രധാനമന്ത്രി രാഷ്ട്രത്തിന് ഈദ് ഉൽ ഫിത്ർ  ആശംസകൾ നേർന്നു

പ്രധാനമന്ത്രി ശ്രീ. നരേന്ദ്ര മോദി രാഷ്ട്രത്തിന് ഈദ് ഉൽ ഫിത്ർ ആശംസകൾ നേർന്നു . “ഈദ് മുബാറക്ക്” ” ഈദ് ഉൽ ഫിത്ർ ആശംസകൾ! “ കാരുണ്യത്തിന്റെയും സാഹോദര്യത്തിന്റെയും ഐക്യത്തിന്റെയും മനോഭാവത്തെ ഈ പ്രത്യേക വേള വർദ്ധിപ്പിക്കട്ടെ. ഏവരും ആരോഗ്യത്തോടെയും ഐശ്വര്യത്തോടെയും ഇരിക്കട്ടെ. ” പ്രധാനമന്ത്രി പറഞ്ഞു